1992L0080 — SK — 27.02.2010 — 004.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:







Táto konsolidovaná verzia obsahuje odkazy na európsku účtovnú peňažnú jednotku a/alebo ecu, ktoré sa od 1. januára 1999 rozumejú ako odkazy na euro – nariadenie Rady (EHS) č. 3308/80 (Ú. v. ES L 345, 20.12.1980, s. 1) a nariadenie Rady (ES) č. 1103/97 (Ú. v. ES L 162, 19.6.1997, s. 1).









▼B

SMERNICA RADY 92/80/EHS

z 19. októbra 1992

o aproximácii daní z tabakových výrobkov s výnimkou cigariet







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 99, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), so zreteľom na stanovisko Hospodárskeho a sociálneho výboru ( 3 ), keďže smernica 72/464/EHS ( 4 ), v nadpise I určuje všeobecné ustanovenia týkajúce sa spotrebných daní, ktoré sú aplikovateľné na všetok vyrobený tabak; keďže už boli prijaté špeciálne ustanovenia pre cigarety podľa nadpisu II; keďže pre všetky ostatné typy vyrobeného tabaku sa ešte majú prijať špeciálne ustanovenia; keďže smernica 79/32/EHS ( 5 ) určuje definície, ktoré sa vzťahujú na rôzne skupiny vyrobeného tabaku; keďže s cieľom, aby sa 1. januára 1993 zaviedol vnútorný trh, je nevyhnutné zaviesť spotrebnú daň z vyrobených tabakových výrobkov s výnimkou cigariet; keďže zosúladené daňové zaťaženie by sa malo zriadiť na všetky produkty patriace k rovnakej skupine vyrobeného tabaku; keďže stanovenie celkovej minimálnej spotrebnej dane vyjadrenej ako percentuálny podiel, ako množstvo na jeden kilogram alebo daný počet položiek, je pre dosiahnutie vnútorného trhu najvhodnejšie; keďže Taliansko a Španielsko by mali do 31. decembra 1998 zaviesť nižšiu sadzbu daní na cigary a cigarilos, s ohľadom na tabakové rolky obsahujúce iba prirodzený tabak, ktoré nie sú cigaretami; keďže by sa mal zaviesť postup, ktorý by umožnil pravidelné sledovanie cien alebo množstiev určených v tejto smernici na základe správy Komisie, ktorá zohľadní všetky relevantné faktory; keďže by mal byť vytvorený mechanizmus, ktorý by umožnil špecifické množstvá vyjadrené v ECU prekonvertovať do národnej meny; PRIJALA TÚTO SMERNICU:







Článok 1

Nasledovné skupiny vyrobeného tabaku, vyprodukovaného v spoločenstve a dovezeného z nečlenských krajín, sú predmetom minimálnej spotrebnej dane ustanovenej v článku 3:

a) cigary a cigarilos;

b) jemne mletý fajčiarsky tabak určený na vlastnoručne šúľané cigarety;

c) ostatný fajčiarsky tabak.

Článok 2

Definície tabakových výrobkov, s cieľom tejto smernice, ktoré sa vzťahujú k článku 1, sú ustanovené v článkoch 2, 4 a 4a v smernici 79/32/EHS.

Článok 3

▼M1

1. Členské štáty uplatnia spotrebnú daň, u ktorej môže ísť:

a) buď o spotrebnú daň ad valorem, ktorá sa vypočítava na základe maximálnej maloobchodnej predajnej ceny každého produktu voľne určenej výrobcami sídliacimi v spoločenstve a dovozcami z nečlenských krajín v súlade s článkom 9 smernice Rady 95/59/ES z 27. novembra 1995 o iných spotrebných daniach, ako je daň z obratu, ktoré ovplyvňujú spotrebu tabakových výrobkov ( 6 ),

b) alebo o zvláštnu spotrebnú daň, ktorá sa vyjadrí ako určitá čiastka na kilogram alebo v prípade cigár a cigaríl alternatívne na kus,

c) alebo o zmiešanú spotrebnú daň s jedným prvkom spotrebnej dane ad valorem a druhým zvláštnym prvkom.

V prípadoch, kde sa spotrebná daň vypočítava ad valorem alebo je daňou zmiešanou, môžu členské štáty stanoviť minimálny obnos spotrebnej dane

Celková spotrebná daň vyjadrená ako percento, ako čiastka na kilogram alebo na daný počet kusov sa musí rovnať prinajmenšom sadzbám alebo minimálnym obnosom stanoveným pre:

— cigary a cigarily: 5 % z maloobchodnej predajnej ceny vrátane všetkých daní, alebo 9 EUR na 1 000 kusov alebo za kilogram,

— jemne rezaný tabak na fajčenie pre ručne zvinuté cigarety: 30 % z maloobchodnej predajnej ceny vrátane všetkých daní alebo 24 EUR na kilogram,

— iné tabaky na fajčenie: 20 % maloobchodnej predajnej ceny, vrátane všetkých daní alebo 18 EUR na kilogram.

Od 1. januára 2001 obnosy 9 EUR, 24 EUR a 18 EUR v predchádzajúcich troch zarážkach sa nahrádzajú obnosmi 10 EUR, 25 EUR a 19 EUR.

▼M2

Od 1. júla 2002 predstavuje celková spotrebná daň z jemne krájaného fajčiarskeho tabaku určeného na šúľané cigarety najmenej 32 % maloobchodnej predajnej ceny vrátane všetkých daní alebo 27 eur na kilogram.

Od 1. júla 2003 sa bude celková spotrebná daň rovnať nasledujúcim sadzbám alebo minimálnym čiastkam:

a) v prípade cigár alebo cigariek:5 % z maloobchodnej predajnej ceny vrátane všetkých daní alebo 11 eur na 1 000 kusov alebo na jeden kilogram;

b) v prípade jemne krájaného fajčiarskeho tabaku určeného na šúľanie cigariet: 33 % maloobchodnej predajnej ceny vrátane všetkých daní alebo 29 eur na jeden kilogram;

c) v prípade iného fajčiarskeho tabaku: 20 % maloobchodnej predajnej ceny vrátane všetkých daní alebo 20 eur na jeden kilogram.

Od 1. júla 2004 predstavuje celková spotrebná daň z jemne krájaného tabaku určeného na šúľanie cigariet najmenej 36 % maloobchodnej predajnej ceny vrátane všetkých daní alebo 32 eur na jeden kilogram.

▼M4

Od 1. januára 2011 celková spotrebná daň (špecifická časť dane a/alebo percentuálna časť dane okrem DPH) z jemne rezaného tabaku na fajčenie určeného na vlastnoručné šúľanie cigariet predstavuje minimálne 40 % z váženej priemernej maloobchodnej predajnej ceny jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu alebo minimálne 40 EUR na kilogram.

Od 1. januára 2013 celková spotrebná daň (špecifická časť dane a/alebo percentuálna časť dane okrem DPH) z jemne rezaného tabaku na fajčenie určeného na vlastnoručné šúľanie cigariet predstavuje minimálne 43 % z váženej priemernej maloobchodnej predajnej ceny jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu alebo minimálne 47 EUR na kilogram.

Od 1. januára 2015 celková spotrebná daň (špecifická časť dane a/alebo percentuálna časť dane okrem DPH) z jemne rezaného tabaku na fajčenie určeného na vlastnoručné šúľanie cigariet predstavuje minimálne 46 % z váženej priemernej maloobchodnej predajnej ceny jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu alebo minimálne 54 EUR na kilogram.

Od 1. januára 2018 celková spotrebná daň (špecifická časť dane a/alebo percentuálna časť dane okrem DPH) z jemne rezaného tabaku na fajčenie určeného na vlastnoručné šúľanie cigariet predstavuje najmenej 48 % z váženej priemernej maloobchodnej predajnej ceny jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu alebo minimálne 60 EUR na kilogram.

Od 1. januára 2020 celková spotrebná daň (špecifická časť dane a/alebo percentuálna časť dane okrem DPH) z jemne rezaného tabaku na fajčenie určeného na vlastnoručné šúľanie cigariet predstavuje najmenej 50 % z váženej priemernej maloobchodnej predajnej ceny jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu alebo minimálne 60 EUR na kilogram.

Vážená priemerná maloobchodná predajná cena sa vypočíta ako podiel celkovej hodnoty jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu, stanovenej na základe maloobchodnej predajnej ceny vrátane všetkých daní, a celkového množstva jemne rezaného tabaku na fajčenie určeného na vlastnoručné šúľanie cigariet uvedeného do daňového voľného obehu. Stanovuje sa každý rok najneskôr do 1. marca na základe údajov týkajúcich sa všetkých takýchto uvedení do daňového voľného obehu v predchádzajúcom kalendárnom roku.

Od 1. januára 2011 zodpovedá celková spotrebná daň vyjadrená ako percento, ako suma na kilogram alebo pre daný počet kusov minimálne:

a) v prípade cigár alebo cigaríl 5 % z maloobchodnej predajnej ceny vrátane všetkých daní alebo 12 EUR na 1 000 kusov alebo na kilogram;

b) v prípade tabakov na fajčenie okrem jemne rezaného tabaku na fajčenie určeného na vlastnoručné šúľanie cigariet 20 % z maloobchodnej predajnej ceny vrátane všetkých daní alebo 22 EUR na kilogram.

▼B

2. Sadzby alebo čiastky uvedené v odseku 1, majú byť účinné pre všetky výrobky patriace do príslušnej skupiny tabakových výrobkov bez rozdielu kvality v rámci každej skupiny, prezentácie, pôvodu výrobku, použitých materiálov, charakteristiky zúčastnených podnikateľských subjektov alebo akýchkoľvek iných kritérií.

3. Taliansko a Španielsko môžu na tabakové rolky obsahujúce iba prirodzený tabak, ktoré nie sú cigaretami, do 31. decembra 1998 aplikovať sadzby alebo čiastky, ktoré môžu byť o 50 % nižšie než normálne národné sadzby spotrebnej dane pre cigary a cigarilos, a ktoré sa môžu znížiť pod minimálnu sadzbu určenú v odseku 1.

▼M4

4. Odchylne od odseku 1 môže Francúzsko naďalej uplatňovať v období od 1. januára 2010 do 31. decembra 2015 zníženú sadzbu spotrebnej dane z tabakových výrobkov okrem cigariet, ktoré sú uvoľnené do daňového voľného obehu v departmentoch Korziky. Znížená sadzba je stanovená takto:

a) pre cigary a cigarily: minimálne 10 % z maloobchodnej predajnej ceny vrátane všetkých daní;

b) pre jemne rezaný tabak na fajčenie určený na vlastnoručné šúľanie cigariet: — do 31. decembra 2012 minimálne 27 % z maloobchodnej predajnej ceny vrátane všetkých daní, — od 1. januára 2013 minimálne 30 % z maloobchodnej predajnej ceny vrátane všetkých daní, — od 1. januára 2015 minimálne 35 % z maloobchodnej predajnej ceny vrátane všetkých daní;

c) pre iný tabak na fajčenie: minimálne 22 % z maloobchodnej predajnej ceny vrátane všetkých daní.

Článok 4

1. Komisia každé štyri roky predkladá Rade správu a podľa potreby návrh týkajúci sa sadzieb a štruktúry spotrebnej dane stanovených v tejto smernici.

Komisia sa v správe okrem iného zaoberá správnym fungovaním vnútorného trhu, skutočnou hodnotou sadzieb spotrebnej dane a všeobecnými cieľmi stanovenými v zmluve.

2. Správa uvedená v odseku 1 sa opiera najmä o údaje poskytnuté členskými štátmi.

3. Zoznam štatistických údajov potrebných na vypracovanie správy okrem údajov týkajúcich sa jednotlivých fyzických osôb alebo právnických osôb určuje Komisia v súlade s postupom uvedeným v článku 43 smernice Rady 2008/118/ES zo 16. decembra 2008 o všeobecnom systéme spotrebných daní ( 7 ). Okrem údajov, ktoré majú členské štáty ihneď k dispozícii, obsahuje tento zoznam iba údaje, ktorých zber a zhromaždenie si nevyžadujú neúmerné administratívne zaťaženie zo strany členských štátov.

4. Ak by tieto údaje viedli k porušeniu obchodného, priemyselného alebo služobného tajomstva, Komisia ich nezverejňuje, ani inak nesprístupňuje.

▼B

Článok 5

▼M4

1. Na účely výpočtu výšky celkovej spotrebnej dane uverejňuje Komisia raz ročne hodnotu eura v národných menách.

Použijú sa výmenné kurzy, ktoré sú platné v prvý pracovný deň mesiaca október a uverejnené v Úradnom vestníku Európskej únie, pričom tieto výmenné kurzy sa uplatňujú od 1. januára nasledujúceho kalendárneho roka.

▼B

2. Členské štáty môžu trvať na výške spotrebných daní, ktoré boli v čase ročnej úpravy stanovenej podľa odseku 1, ak premena výšky spotrebných daní vyjadrená v eku, by mala za následok zvýšenie o menej než 5 % alebo 5 ECU, čo je najmenšia výška spotrebnej dane vyjadrená v národnej mene.

Článok 6

1. Členské štáty príjmu zákony, iné právne predpisy a administratívne opatrenia potrebné na dosiahnutie súladu s touto smernicou do 31. decembra 1992. Bezodkladne o tom budú informovať Komisiu.

Keď členské štáty príjmu tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Metodiku týchto odkazov ustanovia členské štáty.

2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.

Článok 7

Táto smernica je adresovaná všetkým členským štátom.